সাধারণ জনগণ এ রায়ে খুশি হতে পারেনি এবং এ বিষয়টিকেই এখন সুকৌশলে কাজে লাগাতে চাইছে জামায়াতে ইসলামী। জনতার বিক্ষোভের মাত্রাকে উস্কে দিতে তারা হরতাল ডেকেছে, সেই হরতালকে কেন্দ্র করে সারা দেশে তাণ্ডব সৃষ্টি করেছে-যাতে বিক্ষুব্ধ জনগণ তাদের সঙ্গে সংঘাতে জড়িয়ে পড়ে এবং তারা যে গৃহযুদ্ধের হুমকি দিয়েছে তার বাস্তব রূপায়ন ঘটাতে তাদের কোনও সমস্যা না হয়। গত কয়েক সপ্তাহ ধরে জামায়াতে ইসলামী এ দেশে যে পরিস্থিতি তৈরি করে রেখেছে, তাতে বিএনপি অবশ্য উল্লসিতই-বিএনপির এক নেতাকে আমরা বলতে শুনেছি যে, এক জামায়াতে ইসলামীকেই সরকার সামলাতে পারছে না, আমরা মাঠে নামলে তো পালানোর পথ খুঁজে পাবে না। অনেকে বলার চেষ্টা করছেন, মনে হচ্ছে না দেশে কোনও সরকার আছে। তবে একটি কথা কেউই ভাবছেন না, এ হচ্ছে জামায়াতে ইসলামীর সর্বোচ্চ ক্ষমতাপ্রকাশের অংশবিশেষ। রাজনীতি দিয়ে রাজনীতিকে সামাল দেয়ার দিক থেকে যদি বিবেচনা করা হয়, তা হলে যে-কাউকেই স্বীকার করতে হবে যে এর চেয়ে অনেক-অনেক বড় রাজনৈতিক কর্মী-সমাবেশ ঘটানোর ক্ষমতা জামায়াত-শিবিরবিরোধী রাজনৈতিক দলগুলোর রয়েছে এবং তারা এখনও সেরকম সমাবেশ ঘটানোর দিকে যায়নি। কেন যায় নি? এটি একটি বড় রাজনৈতিক ভুল-আমাদের সে ভুলের মাশুল দিতে হচ্ছে। আমরা চেয়েছি ট্রাইব্যুনাল যেন কোনও মনস্তাত্ত্বিক চাপের মুখে না পড়ে-কিন্তু গত কয়েক মাস ধরে জামায়াতে ইসলামী ও বিএনপি তাদের বিভিন্ন রাজনৈতিক কর্মসূচীর মধ্যে দিয়ে পুরো দেশবাসীর ওপর কেবল মনস্তাত্বিক চাপই নয়-সহিংস চাপও তৈরি করেছে। আমাদের বাঘা বাঘা বুদ্ধিজীবী, টকশো’র বক্তা কাউকেই তখন বলতে শোনা যায় নি যে, এভাবে ট্রাইব্যুনালের ওপর চাপ সৃষ্টি করা হচ্ছে-বরং তারা বলেছেন, এ ধরণের কর্মসূচী পালন করা তাদের রাজনৈতিক অধিকার! অব্যাহতভাবে বড় ধরণের সমাবেশ ও রাজপথের কর্মসূচী না রেখে আমরা যে ভুল করেছি, আমাদের সে ভুল থেকে বেরিয়ে আসতে হবে-যাতে যুদ্ধাপরাধীদের বিচারপ্রক্রিয়া অব্যাহত থাকে। পাঁচ ফেব্র“য়ারির রায় এবং সে রায়ের পরিপ্রেক্ষিতে জামায়াত-শিবিরের বিভিন্ন কর্মকাণ্ড ওই ধরণের সমাবেশের অনিবার্যতাকেই তুলে ধরছে। জামায়াত চাইছে জনগণ বিচ্ছিন্নভাবে বিক্ষোভের প্রকাশ ঘটাতে থাকুক-যাতে তারা চোরাগোপ্তা সহিংসতার মাধ্যমে ভয়ের রাজত্ব সৃষ্টি করতে পারে; কিন্তু রাজনৈতিক দলগুলি যদি রাজপথে তাদের সমাবেশ ঘটানোর মধ্যে দিয়ে জনগণকে সে সমাবেশে সম্পৃক্ত করতে পারে, তরুণদের চলমান সমাবেশগুলিকে আরও সংহত করতে সহায়তা করে এবং জনগণ ও তরুণশক্তির ক্ষোভকে ঘনীভূত করতে পারে, তা হলে জামায়াতে ইসলামীর শেষ ভিতও ধ্বসে পড়বে।